ሕዝበ ሙስሊሙ የረመዳንን ወር ሶላት በቤቱ መጾምና በመስገድ በሽታውን አሏህ በእዝነቱ እንዲያነሳ ዱዓ እንዲያደርግ የአማራ ክልል እስልምና ጉዳዮች ከፍተኛ ምክር ቤት አሳሰበ፡፡
ባሕር ዳር፡ ሚያዝያ 14/2012 ዓ.ም (አብመድ) 1440ኛውን የረመዳን ጾም በማስመልከት የእንኳን አደረሳችሁ መልእክት ያስተላለፉት የአማራ ክልል እስልምና ጉዳዮች ከፍተኛ ምክር ቤት ፕሬዝዳንት ሼህ ሰይድ ሙሐመድ እንዳስረዱት የረመዳን ጾም ለእስልምና ሃይማኖት ተከታዮች ግዴታ ሆኖ የተደነገገው ነብዩ ሙሐመድ ከመካ ወደመዲና ከሄዱ ከሁለተኛው ዓመት ጀምሮ ነው፡፡ የረመዳን ጾም ግዴታ የተደረገውም ‘‘እናንተ ያመናችሁ ሆይ በእነዚያ ከእናንተ በፊት በነበሩት ሕዝቦች ላይ እንደተጻፈ በእናንተም ላይ ተጻፈ ልትጠነቀቁ ይከጀላልና’’ በሚለው በቁራን አንቀጽ መሠረት አድርጎ መሆኑን አስገንዝ‘‘የረመዳን ጾም ቁራን የወረደበት ወቅት ነው’’ ያሉት ሼህ ሰይድ በእምነትና አሏህ ዘንድ ያለውን በማሰብ ረመዳንን ወር የጾመ ቀደም ሲል የሠራው ወንጀል ይማርለታል ነው ያሉት፡፡ ረመዳን ወር የጀሃነብ ደጆች የሚዘጉበት፣ የጄነት በሮች የሚከፈቱበት፣ ሰይጣናት የሚታሠሩበት እና ለሰው ልጅ መምሪያ እና መማሪያ ይሆን ዘንድ ቁራዓን የወረደበት የተከበረ ወር መሆኑንም ፕሬዝዳንቱ ተናግረዋል፡፡‘‘የዚህ ዓመት የረመዳን ወር የኮሮና ቫይረስ ወረርሺኝ በዓለም ላይ የተከሰተበት፣ ከምንጊዜውም በላይ የሰው ልጅ የሚረዳደበት፣ ወደአሏህ ምሕረት የሚለመንበት በመሆኑ ልዩ ነው’’ ብለዋል፡፡ በማወቅም ይሁን ባለማወቅ የሰው ልጅ በሚያጠፋቸው ጥፋቶች ከዚህ ቀደም በነበሩ ሕዝቦች ላይም የአሏህ ቁጣ ይወርድ እንደነበር ቁራን እንደሚያስረዳም ፕሬዝዳንቱ አስታውሰዋል፡፡ ወረርሽኙ እስካሁን መድኃኒትም ሆነ ክትባት ያልተገኘለት በመሆኑ ኅብረተሰቡ፣ እጁን በመታጠብ፣ አካላዊ ርቀትን በመጠበቅ፣ አስገዳጅ ካልሆነ በስተቀር ከቤት ባለመውጣት በሽታውን መካከል እንዳለበትም አሳስበዋል፡፡ ‘‘ሕዝበ ሙስሊሙ የረመዳንን ወር ሶላት በቤቱ በመጾምና በመስገድ ይህን በሽታ አሏህ በእዝነቱ እንዲያነሳልን ዱዓ በማድረግ የራሱን እና የኅብረተሰቡን ጤና በመጠበቅ የድርሻውን እንዲወጣ አደራ እላለሁ’’ ብለዋል ሼህ ሰይድ፡፡ ‘‘በረመዳን ወር ከምንጊዜውም በላይ ወደአሏህ የምንቀርብበትና ሶደቃ የምናበዛት ወር እንደመሆኑ በወረርሽኙ ምክንያት ሥራ መሥራት ላልቻሉ እና ለአቅመ ደካሞች ያለንን በማካፈል ይህን መጥፎ ጊዜ በአሸናፊነት እንደንወጣ ጥሪ አቀርባለሁ’’ ነው ያሉት፡፡ወቅቱን መሠረት በማደረግ ያልተገባ ዋጋ የሚጨምሩ ነጋዴዎች በማንኛውም ሃይማኖት አግባብነት የሌለው በመሆኑ ከድርጊታቸው በመቆጠብ ገንዘባቸውን ለኮሮና ወረርሺኝ ያበረከቱትን አርያነት በመከተል የበኩላቸውን እንዲያበረክቱም አሳስበዋል፡፡ ለኮሮና ቫይረስ የሚሰጡ ትምህርትና መመሪያዎችን ተግባራዊ እንዲያደርግም ለሕዝቡ አደራ ብለዋል፡፡ አቅም ያለው ሰው ሁሉ ድጋፍ እንዲያደርግም ጥሪ አቅርበዋል፡፡ በረመዳን ወር የፈጥር ሰዓት ከዚህ ቀደም የነበረው መሰባሰብ መኖር እንደማይገባውም ሼህ ሰይድ አሳስበዋል፡፡ዘጋቢ፡- ታርቆ ክንዴ